kardosdrur/scandi-wiki huggingface dataset:
BBC Two

BBC Two (indtil 1997 benævnt BBC2) er BBC's anden tv-kanal og den tredje kanal i det jordbaserede sendenet i Storbritannien. Kanalen blev grundlagt 20. april 1964, ved hvilken lejlighed den allerede eksisterende kanal fik navnet BBC One. I 1967 var BBC Two den første tv-kanal i Europa, der regelmæssigt sendte udsendelser i farver. BBC Two er i lighed med BBC's øvrige kanaler reklamefrie og finansieret af staten. Den kan officielt ikke modtages udenfor Storbritannien; dog kan det lade sig gøre at modtage kanalen i Danmark og Sverige via en stor parabolantenne.

Programudbuddet på BBC Two henvender sig til et smallere publikum end flagskibet BBC One. Kanalen sender bl.a. fakta, dokumentarer, videnskab, drama og undervisning. Undertiden bliver populære programmer, der startede på BBC Two, flyttet til BBC One. Det er bl.a. sket for Little Britain og Graham Norton Show.

Eksterne henvisninger 
 BBC Twos hjemmeside

Two
Etableret i 1964
Tv-kanaler fra Storbritannien
Yleisradio

Yleisradio Oy (forkortet Yle) er en finsk public service-medievirksomhed, der blev etableret i 1926. Hovedsædet er beliggende i Helsinki. Størstedelen af Yles virksomhed er finansieres via YLE skatten siden 2013, hvor det tidligere var gennem licens. Virksomheden beskæftiger 3.200 ansatte og omsatte i 2007 for 385,4 mio. euro.

Yle driver på nationalt plan fem tv-kanaler og 13 radiokanaler samt 25 regionale radiostationer. Dertil kommer aktiviteter indenfor både radio og tv, der henvender sig til landets svensktalende mindretal.

Selv om Yleisradio fra begyndelsen ikke kunne modtages over hele landet, regnes 29. maj 1926 som 'fødselsdatoen' for finsk radio. Først i 1928 kunne programmerne modtages over hele landet, og i begyndelsen af 1930'erne havde 100.000 husstande adgang til Yles udsendelser. De første tv-tests fandt sted i 1957, og i de følgende år begyndte man at sende regelmæssige tv-udsendleser under navnet Suomen Televisio. Yle sendte alle udsendelserne i farver fra 1969. Siden 2007 har programmerne været sendt digitalt.

Yle var sammen med DR blandt grundlæggerne af European Broadcasting Union i 1950.

Eksterne henvisninger 

 Yles officielle hjemmeside

Tv-kanaler fra Finland
Statsejede virksomheder
Etableret i 1926
Radiostationer fra Finland
Tv-stationer fra Finland
Virksomheder i Helsinki
Medievirksomheder fra Finland
Medlemmer af European Broadcasting Union
Public service-medier
Heterocyklisk forbindelse

En heterocyklisk forbindelse er en cyklisk forbindelse, der i ringen i sit ringformede molekyle har mindst to forskellige grundstoffer, eksempelvis svovl, ilt eller kvælstof. Eksempler på simple monocykliske heterocykliske forbindelser er pyridin med 5 kulstofatomer og et kvælstofatom, pyrimidin, der indeholder 4 kulstofatomer og to kvælstofatom, og furan, der indeholder 4 kulstofatomer og et iltatom. Det modsatte af en heterocyklisk forbindelse er en homocyklisk forbindelse, der kun består af en slags stof.

Heterocykliske forbindelser er meget almindelige, og omkring halvdelen af alle kendte organiske forbindelser tilhører denne klasse.  Mange biologisk aktive stoffer er heterocykliske, for eksempel koffein, nikotin, LSD og giftstoffet palytoxin. De fleste lægemidler indeholder heterocykliske forbindelser, f.eks. Sildenafil, "Viagra" og tadalafil, "Cialis".

Referencer
Benzaldehyd

Benzaldehyd eller bittermandelolie (C6H5CHO) er en kemisk forbindelse, der samtidig både er en aromatisk forbindelse samt et benzeneret aldehyd og et opløsningsmiddel.

Ved stuetemperatur er benzaldehyd en farveløs væske med et kogepunkt på 179 °C og er karakteriseret ved sin lugt af marcipan, hvorfor den anvendes som aromastof i fødevareindustrien under navnet mandelessens. Den anvendes desuden ved fremstilling af farvestoffer, i parfumeindustrien og inden for organisk syntese. Benzaldehyd forekommer naturligt som en del af glycosidet amygdalin, der forekommer i bitre mandler, gylle og almindelig stinksvamp, men fremstilles industrielt ved oxidation af toluen. Når benzaldehyd oxiderer bliver det til benzoesyre.

Benzaldehyd kan virke lokalirriterende på hud og slimhinder og i større mængder have en berusende og bedøvende virkning.

Se også 

 Glycoconjugat

Referencer 

Aldehyder
Phenylforbindelser
Aromaer
Mandel
Victor Grignard

François Auguste Victor Grignard (født 6. maj 1871 i Cherbourg, død 13. december 1935 i Lyon) var en Nobelpris-vindende fransk kemiker.

Grignard, der oprindeligt var uddannet matematiker fra Université de Lyon, begyndte senere at studere kemi og fattede særligt interesse for organiske halogenforbindelsers reaktion med magnesium. Han blev professor ved Nancy-Université i 1910. 

Her fandt han de såkaldte Grignardforbindelser, som er organiske magnesiumforbindelser. Opdagelsen gav ham Nobelprisen i kemi i 1912 (sammen med landsmanden Paul Sabatier). Hans vigtigste videnskabelige bedrift er den såkaldte Grignardreaktion, som er en metalorganisk kemisk reaktion.

Under 1. verdenskrig stod Grignard for fremstillingen af sennepsgas og fosgen.

Eksterne henvisninger 

Kemikere fra Frankrig
Nobelprismodtagere i kemi
Nobelprismodtagere fra Frankrig
Peroxid

Et peroxid er en kemisk forbindelse, der indeholder to sammenhængende oxygenatomer. Forbindelsen dannes ved en reaktion med ilt. Der findes både organiske og uorganiske peroxider.

De fleste peroxider er meget reaktive og stærkt oxiderende, og særligt de organiske peroxider er eksplosions- og brandfarlige. 

Det enkleste peroxid er brintoverilte, der er relativt ufarlig og anvendes som blegemiddel samt til desinfektion.

Se også 
 Oxid

Oxygenforbindelser
Desinfektionsmidler
Kaliumperklorat

Kaliumperklorat er et uorganisk salt med den kemiske formel KClO4.

Sammen med kaliumnitrat er det et af de mest almindelige oxidationsmidler indenfor pyroteknik. I lighed med øvrige perklorater det et stærkt oxidationsmiddel, der reagerer med mange organiske substanser. Oftest er det et farveløst, krystalliserende pulver.

Det fremstilles ved en dobbelt dekompositionsreaktion med natriumperklorat og kaliumklorid. 

Kaliumperklorat anvendes til produktion af flere typer fyrværkeri, bl.a. i heksehyl i kombination med kaliumbensoat. Det anvedes også i Armstrongs blanding og i nogle typer Flash Powder.

Stoffet er i sig selv ikke brændbart, men idet det er stærkt oxiderende vil det under en brand virke fremmende.

Kaliumforbindelser
Salte
Aarhus Zoologiske Have

Aarhus Zoologiske Have, eller blot Aarhus Zoo, var en zoologisk have i Aarhus beliggende i Havreballe Skov mellem Jyllands Allé, Stadion Allé og Skovbrynet overfor Tivoli Friheden. Haven eksisterede fra 1932 til 1960, hvor den måtte lukke grundet økonomiske vanskeligheder.

Haven åbnede 1. maj 1932 og blev grundlagt af menageriejer Axel Hutzelsider, der havde lejet det ca. 50.000 m² store areal. I 1939 rummede haven ca. 2.000 dyr fordelt på 480 arter, bl.a. krybdyr, fugle, løver, aber og bjørne. Dyrebestanden blev senere forøget med isbjørne, tigre, søløver og elefanter.

Aarhus Zoo var i disse år en stor publikumssucces med op mod 300.000 gæster årligt, men kapitalgrundlaget for haven var fra starten svagt, hvilket nødvendiggjorde flere tilskud fra Aarhus Kommune, som også måtte garantere for havens kassekredit. Trods pæne entréindtægter kunne fornyelser og reparationer ikke finansieres, og situationen blev kun værre under 2. verdenskrig, hvor priserne på foder og byggematerialer steg voldsomt. Aarhus Byråd vedtog i 1943 at nedlægge haven og overtog året efter dens aktiver af passiver. Senere blev den dog bortforpagtet til Chr. Jensen, der drev Odense Zoo. Efter Jensens død i 1950 overtog Kay Bøgh driften. Han opsagde dog kontrakten efter et årti, og haven lukkede 31. august 1960.

Der har flere gange været tale om at genopføre en Zoologisk have i Aarhus, sidste seriøse forsøg var i 2007 hvor naturvidenskabsfolk gik sammen med folk fra byens erhvervsliv i aktieselskabet Foun­ding Five A/S, som desuden også skulle opføre et eksperimentarium. Aarhus Zoologisk have skulle stå færdig i 2011, men blev af uvisse årsager ikke realiseret og selskabet ophørte i 2009

Aarhus har i dag en dyrehave

Kilder og eksterne henvisninger 
 Artikel om Aarhus Zoologiske Have i AarhusWiki.dk
 Billede af indgangen til Zoologisk Have i Aarhus 
 Århus Leksikon om Aarhus Zoologiske Have 
 Kurt Lundskovs tekst om Aarhus Zoo
 Video fra Aarhus Zoologiske have fra 1930'erne

Noter 

Etableret i 1932
Haveanlæg i Aarhus
Dyreparker i Danmark
Ophørt i 1960
Folkeafstemningen om grønlandsk selvstyre 2008

Folkeafstemningen om grønlandsk selvstyre  blev afholdt den 25. november 2008. Forslaget om et udvidet selvstyre for Grønland godkendtes af 75 % af vælgerne (63 % i Nuuk). Valgdeltagelsen var på 72 %.

Resultat 
Afstemningsresultatet giver Grønland større selvstyre på 30 områder, herunder kontrol over politistyrken, kystvagten og retsvæsenet. Derudover vil dansk kun være officielt sprog indtil den dag, hvor selvstyret udvides, hvorefter grønlandsk vil være eneste officielle sprog.

Eventuelle kommende olieindtægter vil også blive fordelt anderledes: De første 75 mio. kroner vil gå til Grønland, mens de resterende indtægter vil blive fordelt ligeligt mellem Grønland og Danmark indtil Danmark med sin halvdel har fået dækket det 3,2 milliarder kroner store årlige bloktilskud til Grønland. Det vil sige, at Danmark aldrig vil kunne tjene penge på evt. kommende oliefund i Grønland. 

Grundloven gælder fortsat i hele rigsfællesskabet. Dronning Margrethe vil forblive statsoverhoved i både Grønland og Danmark, og riget vil fortsat kun have ét fælles forsvar. Grønlænderne vil også blive folkeretsligt anerkendt som en egen folkegruppe.

Grønland vil som konsekvens af selvstyret modtage et reduceret bloktilskud fra Danmark. Da folkeafstemningen blev afholdt udgjorde bloktilskuddet 30% af Grønlands bruttonationalprodukt.

Henvisninger 

Grønlandsk selvstyre 2008
Selvstyre 2008
LeftRightLeftRightLeft

LeftRightLeftRightLeft er Coldplays andet livealbum. Albummet uddeles gratis til alle resterende koncerter på bandets Viva la Vida Tour. Desuden kan albummet hentes gratis i digitalt format på bandets hjemmeside.

Trackliste 
 "Glass of Water" – 4:44
 "42" – 4:52
 "Clocks" – 4:40
 "Strawberry Swing" – 4:16
 "The Hardest Part/Postcards from Far Away" – 4:15
 "Viva la Vida" – 5:24
 "Death Will Never Conquer" – 1:39 
 "Fix You" – 5:38
 "Death and All His Friends" – 4:24

Noter 

Coldplay-album
Livealbum fra 2009
Kassekredit

En kassekredit er en type lån i et pengeinstitut, hvor man har mulighed for løbende at hæve et variabelt beløb op til et aftalt maksimum, eksempelvis 25.000 kr. Omkostningerne ved kreditten er ligegledes variable, idet der løbende betales renter af det trukne beløb. Hvis maksimummet er overskredet, er kontoen i overtræk. Udover renter betaler nogle en provision, som typisk vil være en procent-sats af kassekredittens maksimum. Provision afregnes ofte årligt.

Långiver kan stille krav om at blive underpanthaver i et ejerpantebrev med pant i en bolig, bil eller andet formuegode. Ejerpantebrevet skal tinglyses digitalt ved Tinglysningsretten.

For mange virksomheder er kassekreditten en vigtig del af deres kortfristede finansiering. 

Kassekreditten er beslægtet med bevilget overtræk, men kassekreditten er i modsætning til denne type kredit ofte en permanent løsning. For virksomheder skal den dog genforhandles hvert år, for at gå under posten kortfristet gæld i regnskabet.

Kredit
Republik nu

Republik NU (tidligere Den Republikanske Grundlovsbevægelse) er en dansk tværpolitisk forening, der formelt blev grundlagt på en stiftende generalforsamling 21. juni 2009 på Amager i København.

I slutningen af 2016 skiftede foreningen navn som del af en kampagne, hvor bl.a. reklamer rundt omkring på københavnske busser indgik.

Foreningen har til formål at fremme debatten om afskaffelsen af det danske kongehus samt at arbejde for en fremtidig revision af Grundloven, der skal omdanne Danmark til en republik. Foreningen er partipolitisk uafhængig.

Initiativtageren til foreningen var Zenia Stampe, der også blev dens første formand. Hun er tidligere landsformand for Radikal Ungdom og nuværende folketingsmedlem for Det Radikale Venstre.

Baggrunden for etableringen var folkeafstemningen om tronfølgeloven, hvor 13 procent af de stemmeberettigede stemte enten imod eller blankt.

I perioden fra 2017 til 2019 havde foreningen ligeledes en ungdomsforening som gik under navnet Unge Republikanere (oprindeligt Ung Republik) 

Foreningen har ca. 400 medlemmer.

Internationalt samarbejde 
Republik NU var i Stockholm i sommeren 2010 med til at stifte, og deltager fortsat i den paneuropæiske Alliance of European Republican Movements (AERM). Udover Republik NU består alliancen af Foreningen Norge Som Republikk, Republikanska föreningen (Sverige), Republikeins Genootschap (Nederlandene), Red Inter Civico Republicana (Spanien) og Republic (Storbritannien).

Referencer

Eksterne henvisninger 
 Republik nu

Etableret i 2009
Foreninger fra Danmark
Leverage

Leverage er en amerikansk tv-serie skabt af John Rogers og Chris Downey. Serien debuterede på TNT den 7. december 2008.

Eksterne henvisninger 
 Leverage  officielt website (TNT)
 
 Leverage på TVSerie-Guiden.dk

Dramaserier fra USA
Actionserier fra USA
Amerikanske tv-serier fra 2000'erne
Amerikanske tv-serier fra 2010'erne
Tv-programmer fra TNT
Fundraising

Fundraising er en måde at skaffe midler på – typisk til NGO'er, foreninger, velgørende projekter og andre non-profit organisationer.

Det kan både dreje sig om økonomiske midler, men også om naturalier. Fundraising kan fx ske gennem sponsorater, ansøgninger til private fonde og offentlige puljer samt via virksomhedssamarbejder. Men fundraising kan også ske via mere alternative aktiviteter så som loppemarkeder, lotterier, løb, markedsdage og indsamlinger.

De seneste år er flere organisationer begyndt at benytte sig af professionelle fundraisere, det vil sige personer, der tilbyder deres hjælp mod betaling til at rejse midler (ofte som en procentdel af det skaffede eller ved et aftalt honorar).

Eksterne henvisninger 

  Fundraiser Jacob Vind fortæller om, hvad fundraising er.
Augustiana

Augustiana er en kunstpark og en kunsthal beliggende i Augustenborg, der fungerer som udstillingssted for professionel samtidskunst.

Augustiana holder til i palæerne ved Augustenborg Slot, hvor skiftende udstillinger, med hovedvægten lagt på samtidskunst, og andre kulturarrangementer finder sted. Det omkringliggende parkanlæg rummer enkelte skulpturer og en del sjældne træer. 

Augustiana blev indviet 29. maj 2009.

Eksterne henvisninger 
 Augustianas hjemmeside

Etableret i 2009
Bygninger, konstruktioner og anlæg i Sønderborg Kommune
Als
Augustenborg
Mir-Hossein Mousavi

Mir-Hossein Mousavi Khameneh (persisk: میرحسین موسوی خامنه; født 2. marts 1942 i Khameneh i Øst-Aserbajdsjan) er en iransk reformistpolitiker, maler og arkitekt, som var Irans femte og sidste premierminister fra 1981 til 1989 – derefter blev premierministerposten afskaffet.

Han var kandidat til Irans præsidentvalg 2009, hvor han blev erklæret slået af den siddende præsident Mahmoud Ahmadinejad. Mousavi selv protesterede over valgresultatet, hvilket han er overbevist om skyldes valgsvindel. 
Han var også leder for demonstrationerne efter valget .

Kilder 

Politikere fra Iran
Dansk Epilepsiforening

Dansk Epilepsiforening blev oprettet i 1962 og arbejder for mennesker ramt af epilepsi og deres pårørende. Foreningen har ca 6.000 medlemmer.

Foreningen arbejder for, at mennesker med epilepsi får de bedst muligheder i hverdagen og ikke begænses af deres sygdom. Dette sker gennem politisk arbejde, informationsaktiviteter, rådgivning, forskning, sociale netværk og sociale aktiviteter, kurser mm.

Foreningen er medlem af Danske Handicaporganisationer og Danske Patienter. På internationale plan er foreningen medlem af International Bureau for Epilepsi.

Foreningens protektor har siden 2013 været H.K.H. Prinsesse Marie.  Foreningens formand er Lone Nørager Kristensen og foreningens direktør er René Bøgh-Larsen.

Foreningen har 12 lokalkredse, der dækker hele landet og har hovedsæde i Odense.

Eksterne henvisninger 
 Dansk Epilepsiforenings hjemmeside

Epilepsiforening
Patientforeninger
Vengeancegrunden

Vengeance grund er en grund beliggende i Storebælt, 3,5 sømil vest for Agersø.

Grunden er opkaldt efter det engelske linjeskib Vengeance, der efter Københavns bombardement i 1807 formentlig gjorde stationstjeneste i Storebælt.

Under Invasionen af Danmark i 1940, gik det tyske linjeskib Schleswig-Holstein på grund på Vengeancegrunden.

Kilder 
 Grunde, Rev og Flak 

Øer i Storebælt
Rev i Danmark
Slagelse Kommune
Sundstrup

Sundstrup er en lille landsby beliggende i Midtjylland ved Hjarbæk Fjords udmunding i Louns Bredning i Limfjorden, og var oprindeligt et mindre fiskerleje. Sundstrup ligger på østsiden (Himmerland) og landsbyen Virksund på vestsiden (Fjends) af fjorden. Byen er desuden beliggende i Ulbjerg Sogn, Viborg Kommune. Sundstrup er forbundet med Virksund på den anden side af fjorden med Virksunddæmningen. Landsbyen har i senere år opnået øget popularitet, og blev således udnævnt til "årets lokalområde 2008" i Viborg Kommune. Særlige kendetegn for landsbyen er den smukke, omkringliggende natur, samt stærke traditioner for borgerengagement i form af frivilligt arbejde og sociale arrangementer. 

Der har boet mennesker i området siden Bronzealderen. Et vartegn for byen er således de såkaldte Marens Patter, der er to gravhøje på toppen af en bakke, som derved udgør hvad der kan minde om et par bryster. Navnet Maren kommer af et lokalt sagn, af hvilke der er mange. 

Ved byen er de grønne pigespejderes landslejr blevet afholdt siden 1992 på korpsets grund kaldet Spejderklinten. I Sundstrup ligger desuden en lille havn anvendt til muslingefiskeri. I sommerhalvåret er der øget aktivitet i landsbyen grundet de mange sommerhuse i området samt de gode muligheder for vandsportsaktiviteter, enten privat eller gennem etableret foreningsliv. I Virksund - på den anden side af fjorden - er der tillige en lystbådehavn, campingplads og en mindre kro.

Eksterne henvisninger 
 Sundstrup: Årets lokalområde 2008

Lokaliteter i Viborg Kommune
Kystvagt

En kystvagt er en myndighed, der har til opgave at patruljere i et lands territorialfarvand for at forhindre kriminalitet og ulykker. Kystvagten kan eksempelvis være ansvarlig for grænsekontrol, sømærkning, politiopgaver til søs, miljøværn, tilsyn med søfarten samt eftersøgnings- og redningsmissioner til havs.  

De fleste kystvagter opererer med skibe og både, og ofte også luftfartøjer som helikoptere og patruljefly. 

Kystvagttjenesten kan høre direkte under en stats militær, som f.eks. i Norge, hvor opgaven varetages af en afdeling af Sjøforsvaret. I USA udgør kystvagten sin egen gren indenfor militæret. Kystvagten kan også være en civil styrelse som den svenske Kustbevakningen. I Danmark eksisterer der ikke en selvstændigt kystvagt. Her varetages de fleste kystvagtsopgave af Søværnet, mens egentlige politiopgaver varetages af politiet.

Se også 
Søværnet
Kustbevakningen
Kystvakten
United States Coast Guard

Søfart
Sikkerhed
Hald (Skive Kommune)

Hald er en mindre landsby i Midtjylland med  i Ørslevkloster Sogn. Landsbyen ligger i Skive Kommune og hører til Region Midtjylland.

En lille kilometer mod øst findes Ørslev Kloster, omtalt første gang i 1275. I selve Hald holder Ørslevkloster Idrætsforening til, navngivet efter klosteret.

Af indkøbsmuligheder findes der en Spar. 

Skive Kommune har godkendt et projekt om opførelse af en cykelsti fra Hald til Ørslevkloster Skole, der skal sikre færdsel til og fra skole.  Det projekt er gennemført.

Kilder 

Byer i Skive Kommune
Den Internationale Havretsdomstol

Den Internationale Havretsdomstol (engelsk: International Tribunal for the Law of Sea) er en international domstol, der blev oprettet i 1996 som følge af FN's havretskonvention. 

Domstolen, der har sæde i Hamburg i Tyskland, har 21 dommere tilknyttet og har til formål at afgøre havretlige tvister mellem de 158 medlemmer; 157 lande og FN. Medlemmerne har forpligtet sig til at følge domstolens afgørelser og domme, men domstolen har ingen juridisk mulighed for at gennemtvinge sine afgørelser. Domstolen har fra 1997 til 2007 haft 15 sager, de fleste vedrørende fartøjer.

Eksterne henvisninger 
 Den Internationale Havretsdomstols hjemmeside  

Etableret i 1996
FN
Straffeproces
Internationale domstole
Havret

Havret er den del af folkeretten, der regulerer den internationale retsorden på havet. 

Havretten har rødder tilbage til den sene middelalder, hvor enkeltstater gjorde krav om eneret på oceanerne. Senere blev Hugo Grotius' princip om havenes frihed gældende. I dag søger man i havretten at skabe balance mellem havenes frihed og kyststaternes interesser og mulighed for at udøve suverænitet over deres territorialfarvande. Gennem århundreder har havretten været baseret på sædvaneret. Først i 1958 blev den første havretskovention vedtaget; i dag har flertallet af verdenslande underskrevet og ratificeret FN's havretskonvention, ligesom de er medlem af Den Internationale Havretsdomstol.

Se også 
 Fridtjof Nansens Institutt

Retsvidenskab
Søfart
Folkeret
Danmarks eksklusive økonomiske zone

Danmarks eksklusive økonomiske zone er et afgrænset område udenfor Danmarks territorialfarvand, der blev oprettet ved lov 22. maj 1996 med virkning fra 1. juli samme år. Oprettelsen skete med hjemmel i FN's havretskonvention, som Danmark to år tidligere havde underskrevet. 

Zonen etablerede et område på 200 sømil fra grundlinjen ud for kysten af det danske fastland og grænser op til Norges, Sveriges, Storbritanniens og Tysklands økonomiske zoner. I grænseområderne er midtlinjen delelinje. Zonen omfatter i grove træk Danmarks del af Nordsøen, de indre danske farvande samt den del af Østersøen, der omgiver Bornholm. 

Indenfor den ekslusive økonomiske zone har Danmark ret til efterforskning i havet og på havbunden, til at udnytte havets naturresurser samt til enhver anden økonomisk udnyttelse. Danmark har også ret til at håndhæve dansk miljølovgivning i zonen. Andre stater har ret til bl.a. skibsfart, overflyving og til at lægge og vedligeholde undersøiske kabler og rørledninger i den økonomiske zone. 

I 2004 oprettedes Grønlands eksklusive økonomiske zone.

Kilder og eksterne henvisninger 
 Udenrigsministeriets side om havret – bl.a. med kort over zonen

Jura
Grænser